ET Euroopa Liidu Teataja L 251/31

KOMISJONI OTSUS,

23. september 2009,

dimetüül-klorotaali nõukogu direktiivi 91/414/EMÜ I lisasse kandmata jätmise ja kõnealust ainet sisaldavate taimekaitsevahendite lubade tühistamise kohta

(teatavaks tehtud numbri K(2009) 6431 all)

(EMPs kohaldatav tekst)

(2009/715/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,

ning arvestades järgmist:

(1) Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad nimetatud direktiivi I lisas loetlemata toimeaineid ja mis on juba turul kaks aastat pärast teatavakstegemise kuupäeva, samal ajal kui kõnesolevaid aineid tööprogrammi raames järk-järgult uuritakse.

(2) Komisjoni määrustes (EÜ) nr 451/2000 (2) ja (EÜ) nr 1490/2002 (3) on sätestatud direktiivi 91/414/EMÜ artikli 8 lõikes 2 osutatud tööprogrammi kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Dimetüül-klorotaal kuulub nimetatud loetelusse.

(3) Dimetüül-klorotaali mõju inimeste tervisele ja keskkonnale on juba hinnatud vastavalt määruste (EÜ) nr 451/2000 ja (EÜ) nr 1490/2002 sätetele mitmete teataja kavandatud kasutusalade puhul. Kõnealuste määrustega on määratud ka referentliikmesriigid, kes esitavad asjaomased hindamisaruanded ja soovitused Euroopa Toiduohutusametile (EFSA) vastavalt määruse (EÜ) nr 1490/2002 artikli 10 lõikele 1. Dimetüül-klorotaali puhul oli referentliikmesriigiks Kreeka ja 31. oktoobril 2006 esitati kogu asjakohane teave. 3. aprillil 2008 esitati lisand.

(4) Liikmesriigid ja EFSA esitasid hindamisaruande kohta vastastikused eksperdihinnangud. Kooskõlas määruse (EÜ) nr 1490/2002 artikliga 11c keskenduti vastastikuses eksperdihinnangus järgmistele punktidele: mürgisus, MPA metaboliidi olulisus ja selle võimalik leostumine põhjavette. EFSA esitas komisjonile vastastikuse eksperdihinnangu 4. septembril 2008 ning uuesti 26. novembril 2008 EFSA pestitsiidide riskianalüüsi käsitleva vastastikuse eksperdihinnangu kokkuvõttena toimeaine dimetüül-klorotaali kohta (4). Liikmesriigid ja komisjon vaatasid selle aruande läbi toiduahela ja loomatervishoiu alalises komitees ning see vormistati 12. juunil 2009 komisjoni läbivaatamisaruandena dimetüül-klorotaali kohta.

(5) Kõnealuse toimeaine hindamise ajal leiti, et selle MPA metaboliit leostub põhjavette. Kättesaadava teabe põhjal ei saa eeldada, et kõnealust toimeainet sisaldavad taimekaitsevahendid vastavad direktiivi 91/414/EMÜ artikli 5 lõikega 1 ette nähtud tingimustele, eelkõige seoses kõnealuse metaboliidi toksikoloogilise olulisusega.

(6) Komisjon palus teatajal esitada oma märkused vastastikuste eksperdihinnangute tulemuste kohta ning teatada, kas ta kavatseb tulevikus aine kasutamist toetada või mitte. Teataja esitas oma märkused, mida on põhjalikult uuritud. Teataja esitatud väidetele vaatamata jäid kindlaks tehtud probleemid lahendamata ning EFSA ekspertide kohtumistel esitatud ja hinnatud teabe põhjal antud hinnangutest ei selgu, et dimetüül-klorotaali sisaldavad taimekaitsevahendid võiksid kavandatud kasutustingimustes üldiselt vastata direktiivi 91/414/EMÜ artikli 5 lõike 1 punktides a ja b sätestatud nõuetele.

(7) Seepärast ei tuleks dimetüül-klorotaali direktiivi 91/414/EMÜ I lisasse kanda.

(8) Tuleb võtta meetmeid tagamaks, et dimetüül-klorotaali sisaldavate taimekaitsevahendite kehtivad load tühistatakse ettenähtud ajavahemiku jooksul, et neid ei pikendata ning et selliste toodete jaoks uusi lubasid ei anta.

(9) Liikmesriigi antud ajapikendused dimetüül-klorotaali sisaldavate taimekaitsevahendite olemasolevate varude kõrvaldamiseks, ladustamiseks, turulelaskmiseks ja kasutamiseks peaksid piirduma kaheteistkümne kuuga, et olemasolevad varud saaks ära kasutada ühe järgneva kasvuperioodi jooksul, millega tagatakse, et dimetüül-klorotaali sisaldavad taimekaitsevahendid jäävad põllumajandustöötajatele kättesaadavaks 18 kuu jooksul pärast käesoleva otsuse vastuvõtmist.

(10) Käesolev otsus ei välista dimetüül-klorotaali kohta taotluse esitamist kooskõlas direktiivi 91/414/EMÜ artikli 6 lõikega 2 selle kandmiseks kõnealuse direktiivi I lisasse; kõnealuse direktiivi üksikasjalikud rakenduseeskirjad on sätestatud komisjoni 17. jaanuari 2008. aasta määruses (EÜ) nr 33/2008, millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega (5).

(11) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Dimetüül-klorotaali ei kanta toimeainena direktiivi 91/414/EMÜ I lisasse.

Artikkel 2

Liikmesriigid tagavad, et

a) dimetüül-klorotaali sisaldavate taimekaitsevahendite load tühistatakse hiljemalt 23. märtsiks 2010;

b) alates käesoleva otsuse avaldamise kuupäevast ei anta ega pikendata dimetüül-klorotaali sisaldavate taimekaitsevahendite lubasid.

Artikkel 3

Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab olema võimalikult lühike ja lõppema hiljemalt 23. märtsil 2011.

Artikkel 4

Käesolev otsus on adresseeritud liikmesriikidele.

Brüssel, 23. september 2009 Komisjoni nimel komisjoni liige Androulla VASSILIOU

(1) EÜT L 230, 19.8.1991, lk 1.

(2) EÜT L 55, 29.2.2000, lk 25.

(3) EÜT L 224, 21.8.2002, lk 23.

(4) EFSA Scientific Report (2008) 156. Conclusion regarding the focused peer review of the pesticide risk assessment of the active substance chlorthal-dimethyl; (kokkuvõte valmis 4. septembril 2008 ja esitati uuesti 26. novembril 2008).

(5) ELT L 15, 18.1.2008, lk 5.